Ego Odo, dux Burgundię, notum facio presentibus et futuris, quod dominus Radulphus de Lahyr, miles, et Elisabeth, uxor sua, laudante Damerum, filia ipsorum, dederunt et concesserunt in perpetuam elemosinam Deo et sanctimonialibus Tardi, quidquid habebant in decimis Rouvre, videlic et octavam partem omnium decimarum Rouvre que ad dictam Elisabeth, ex parte matris suę, pertinebant; ita tamen quod sepedicta Elisabeth dictam elemosinam, dum vixerit, possidebit. Post decessum vero ipsius, eadem elemosina ad dictam ecclesiam Tardi libere et absolute revertetur. In recognitionem vero dictę elemosinę, dictus Radulphus et Elisabeth, uxor sua, interim dabunt annuatim dictę ecclesię Tardi de eisdem decimis in tempore messis, unam minam bladi, medietatem frumenti, et aliam medietatem avenę. Hanc elemosinam laudavit Pontius Chanlardus, miles, de cujus feodo dicta elemosina erat, et ego Odo, dux Burgundię, hoc laudavi et concessi quia dictus Pontius idem de me in feodo tenebat. Quod ut ratum habeatur, presentem cartam sigillo meo confirmavi. Actum apud Ladonam, anno gratię M°CC° decimo octavo mense aprili.